દેવદિવાળી શાકવાળાની જેમ ઘર આગળથી પસાર થઈ ગઈ. શાકવાળો દૂરના ઝાડ પાસે જઈને પાણી છાંટીને ‘આ શાક તાજું છે’વાળી માર્કેટીંગ સ્ટ્રેટેજી અપનાવશે. પણ એનું આમ પસાર થવું કેટલું બધું કહેતું ગયું. એની લારીમાં ખેંચાઈ આવેલું ખેતર, એના કાંડાની ઘડિયાળમાં ટહુકતો સમય અને એનું સૂકવવા મૂકેલું આયખું, આંખોમાં આશાના સાચવી રાખેલા અભરખા અને એ જ ભીની આંખે ગ્રાહકને ઓળખવાની / આમંત્રવાની ભાષા, એકસાથે જાણે સમયનો એક લસરકો ઘર આગળથી પસાર થયો. સમયનું આવી રીતે સરકી જવું ક્યારેક અનન્ય રોમાંચ આપે છે, ક્યારેક સમયના એકાદ ટુકડાને થોડા વિસ્મયમાં પલાળીને સમજવાની અને સરકવાની ક્રિયાને જોવાની મઝા આવે છે.